वैशाख १४, लण्डन (ब्रिटेन) । क्यान्सर, मुटुरोग र डाइबिटिजजस्ता दीर्घ रोग अन्तरराष्ट्रिय रूपमै महामारीको स्तरमा पुगिसकेको विश्व स्वास्थ्य सङ्गठन (डब्लूएचओ)ले चेतावनी दिएको छ । बाँकी सबै रोगबाट हुने कुल मृत्युलाई समेत यी तीन दीर्घ रोगबाट हुने मृत्युको सङ्ख्याले नाघिसकेको डब्लूएचओको प्रतिवेदनले भनेको छ । २००८ मा भएको कुल मृत्युका आधाभन्दा बढी असङ्क्रामक अथवा नन कम्युनिकेबल डिजिजेज (एनसीडी)बाट भएका थिए ।त्यसैले त्यस्ता दीर्घ रोग मलेरिया, एचआईभी र टीबीजस्ता सरुवा रोगभन्दा पनि चुनौतीपूर्ण हुन पुगेका छन् । दीर्घ रोगको महामारीले सबै देशको अर्थतन्त्रमा पनि ठूलो असर पर्ने डब्लूएचओको चेतावनी छ । कतिपय देशका लागि दीर्घ रोग प्रकोपकै रूपमा देखिइसकेको छ । यसबाट स्वास्थ्य र समाजका साथै राष्ट्रिय अर्थतन्त्रमै सङ्कट आउन सक्छ,’ प्रतिवेदनले भनेको छ । रोयटर्स
